Terenska nastava 20.3.2019. – priče i legende s područja središnje Istre

Legenda o postanku Pazinske jame i banu Dragonji

Nekada davno postojali su divovi koji su živjeli u Istri. Pomagali su ljudima u raznim poslovima. Jednoga su dana ljudi koji su živjeli uz more, budući da nisu imali vode, pitali divove da im ju donesu. Jedan od divova, Dragonja, zaorao je brazdu pa je tako voda došla do obale. Nakon toga div je zaorao još dvije brazde. I tako su nastale još dvije rijeke: Mirna i Dragonja. Dragonja je dobila ime po divu Dragonji. Želio je napraviti još jednu rijeku u gradu Pazinu. Zaorao je brazdu i voda je potekla prema Pazinu. Da voda ne bi potopila grad, Dragonja je krenuo prema tamo. U Pazinu mu se jedna žena počela rugati te se zbog toga on naljutio i otišao. Voda je nadirala prema Pazinu i prijetila da potopi grad. Pazinjani su se počeli buniti i rekli su Dragonji da samo zbog ruganja te žene ne smije dozvoliti da voda potopi grad. Zatim je div nogom udario u zemlju i od udarca se stvorila rupa. Voda je ušla u tu rupu i tako je nastala Pazinska jama.

Legenda o Svetom Niceforu

Postoje legende o osnutku i ukinuću pićanske biskupije. Car Konstatin je u 4. stoljeću želio sagraditi crkvu koja bi bila posvećena Sv. Niceforu gdje se danas čuvaju njegovi ostaci.

Sv. Nicefora su optužili pred Papom da živi u grijehu (što je bila laž), te ga poslali u Rim da se opravda pred Papom. Kako je hodao po putu, molio je da bosi plešu po trnju dok se ne pokaju (tako je nastao izraz trnoplesari). Sv. Nicefor je krenuo svojim magarcem kojega je pojeo vuk, a tada ga je natjerao da ga nosi umjesto magarca. Kad ga je vuk doveo do Kopra, Sv. Nicefor je stavio kaput na obalu mora. Došavši u Rim, Papa je shvatio da mu treba vratiti čast i poništiti kletvu.

Staroslavenska mitologija

Jeste li si ikad postavili pitanje zašto je nebo plavo ili gdje idemo kad umremo? Zašto pada kiša ili od čega su ljudi nastali? Sigurno jeste, neki narodi su si pokušali odgovoriti…

Jedan od tih naroda su bili Slaveni.

Prepričavali su jedni drugima legende. Jedna od tih legendi je o bogu Perunu i Velesu. Krenimo ispočetka…

Bila je jedna krošnja kojom je vladao vrhovni bog Perun – bog  svih živih, gospodar neba, groma i munje. Taj je bog imao svog najvećeg neprijatelja – Velesa. Veles je živio u korijenju i on je bio bog svih mrtvih. Bog Perun je imao ženu Mokoš koja je bila zaljubljena u oba boga, pa je 6 mjeseci živjela kod Peruna, a 6 kod Velesa.

Prema drugoj priči Mokoš i Perun su imali blizance Jarila i Moranu koji su se rodili 21.3. Čim su se rodili Veles je oteo Jarila i odgajao ga kao da mu je on otac. Kada je Jarilo došao do neke dobi krenuo je na površinu tražiti ženu. U svijetu ljudi zaprosio je Perunovu kćer. Naposljetku su se Jarilo i Morana vjenčali. Bila je to velika proslava i prava gozba. Nedugo nakon toga Jarilo je počeo varati Moranu s drugim ženama te ga je ona ubila i time vratila u svijet mrtvih.

U narodu se danas kaže da je Morana uklela onoga tko je nesretno zaljubljen.

Čavli  nerotkinja

Istražujući davna vjerovanja ljudi na području Istre stižemo u Gračišće, gradić u središtu Istre, na čijem se trgu nalazi crkva Sv. Marije. Crkvica je mala, a građena je od kamenih blokova.

Pažnju nam zaokuplja vrlo zanimljiva priča koja se veže uz tu crkvu, a riječ je o ritualima  koji su se do nedavno događali u blizini i oko crkve. Naime, žene iz Gračišća, ali i okolnih mjesta, zavjetovale su se i u noći na Veliku Gospu (15.kolovoza), prije zore, na koljenima prolazile kroz lođu ispred ulaza crkve. Vjeruje se da su žene koje nisu mogle začeti, zabijale čavle u fuge zida crkve, jer su vjerovale da na taj način mogu izliječiti neplodnost. U davna vremena, ženina obaveza bila je brinuti se o kući, djeci i mužu, o kojemu je jako ovisila. Za obitelj je bila tragedija ako bi dobili snahu koja nije mogla roditi djecu. Muževi bi u tim slučajevima postajali zli i nasilni prema njima, ili bi ih vraćali njihovim obiteljima, što je bila velika sramota. Zakucavanjem čavala žene nerotkinje zavjetovale su se majci Božjoj da im podari dijete, a činile su to često i golim rukama. Ti se čavli nazivaju „čavli nerotkinja“.

Atila – bič božji

U Istri stoljećima kruže priče i legenda o vojskovođi Atili kojeg su zbog sile i pustoši koje je ostavljao iza sebe zvali „Bič Božji“. Na područje Istre stigao je  453. godine. Prema legendi razorio je Dvigrad, Sveti Lovreč, Mutovran te Starigrad na moru, na čijem je mjestu kasnije sazidan Novigrad. Uništio je mnoge dvorce i palače i navodno je spalio cijelu Istru od koje je ostala samo jedna kuća u Motovunu i jedan stari hrast kraj Kaldira. Pokušao je osvojiti i Grožnjan, ali ga je spriječila zvonjava zvona na crkvi.

Narod je o Atili govorio da je sin psa i da je prije svakog govora, najprije tri puta zalajao, a tek onda progovorio. Na glavi je imao jedno oko na čelu.

Prema jednoj legendi Atila je skončao na Božjem Polju kod Vižinade kad ga je pastir pogodio u oko. Zbog toga njegova glava stoji iznad ulaznih vrata crkve Blažene Djevice Marije na Božjem Polju. Druga legenda kaže kako je umro u Mađarskoj u noći vlastitog vjenčanja od prekomjerne doze alkohola.

Bio je toliko ružan da su njime plašili ljude te govorili da će Atila doći po njih ako ne budu dobri.

 Napisali: članovi Jezično-novinarske skupine OŠ Finida Poreč

Mentorica: Sanja Rabar